Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01. - vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15. i 123/17) i članka 30. Statuta Općine Gornja Rijeka (“Službeni glasnik Koprivničko-križevačke županije“ broj 9/09, 4/13. i 6/14), Općinsko vijeće Općine Gornja Rijeka na 8. sjednici održanoj 24. siječnja 2018. donijelo je

**STATUT**

**Općine Gornja Rijeka**

1. **OPĆE ODREDBE**

**Članak 1.**

Statutom Općine Gornja Rijeka (u daljnjem tekstu: Statut) uređuju se samoupravni djelokrug Općine Gornja Rijeka (u daljnjem tekstu: Općina), njezina obilježja, javna priznanja, ustrojstvo, ovlasti i način rada tijela Općine, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Općine.

 Riječi i pojmovi korišteni u ovom Statutu koji imaju rodno značenje odnose se jednako na muški i ženski rod bez obzira u kojem su rodu navedeni.

1. **OBILJEŽJA OPĆINE GORNJA RIJEKA**

**Članak 2.**

Općina je jedinica je lokalne samouprave.

Općina obuhvaća područje naselja: Gornja Rijeka, Barlabaševec, Deklešanec, Donja Rijeka, Dropkovec, Fajerovec, Fodrovec Riječki, Kolarec, Kostanjevec Riječki, Lukačevec, Nemčevec, Pofuki, Štrigovec i Vukšinec Riječki.

Granice područja Općine idu granicom rubnih naselja: Deklešanec, Štrigovec, Dropkovec, Nemčevec, Lukačevec, Donja Rijeka, Fodrovec Riječki, Pofuki, Vukšinec Riječki, Kostanjevec Riječki i Gornja Rijeka.

Granice Općine mogu se mijenjati na način i po postupku propisanom zakonom.

**Članak 3.**

Općina je pravna osoba.

 Sjedište Općine je u naselju Gornja Rijeka, Trg Sidonije Rubido Erdödy 3.

 Tijela Općine i Jedinstveni upravni odjela Općine Gornja Rijeka (u daljnjem tekstu: Jedinstveni upravni odjel) imaju pečate u skladu s posebnim propisima.

Općinu zastupa općinski načelnik Općine Gornja Rijeka (u daljnjem tekstu: općinski načelnik).

**Članak 4.**

Općina može imati grb i zastavu.

Obilježjima iz stavka 1. ovog članka predstavlja se Općina i izražava pripadnost Općini.

Obilježja Općine ne smiju sadržavati simbole protivne Ustavu Republike Hrvatske i drugim propisima.

Način uporabe i zaštita obilježja Općine utvrđuje se posebnom odlukom Općinskog vijeća Općine Gornja Rijeka (u daljnjem tekstu: Općinsko vijeće), u skladu sa zakonom i ovim Statutom.

Na temelju mjerila koja općim aktom utvrdi Općinsko vijeće, općinski načelnik može odobriti uporabu grba i zastave pravnim osobama radi promicanja interesa Općine.

**Članak 5.**

Dan Općine je 8. rujna, na blagdan Male Gospe, zaštitnice Općine i Župe Uznesenja Blažene Djevice Marije, koji se svečano slavi kao blagdan Općine.

1. **JAVNA PRIZNANJA**

**Članak 6.**

 Općinsko vijeće može pojedinu osobu koja je zaslužna za Općinu proglasiti počasnim građaninom Općine.

 Počašću se ne stječu prava odnosno obveze. Počast se može opozvati ako se počastvovani pokaže nedostojnim počasti.

**Članak 7.**

 Općinsko vijeće može dodjeljivati javna priznanja.

**Članak 8.**

Uvjeti za dodjelu javnih priznanja, njihov izgled i oblik, kriterij i postupnost njihove dodjele, tijela koja provode postupak i dodjeljuju priznanja, uređuje se posebnom odlukom Općinskog vijeća.

1. **SURADNJA S DRUGIM JEDINICAMA LOKALNE I PODRUČNE (REGIONALNE) SAMOUPRAVE**

**Članak 9.**

Ostvarujući zajednički interes u unapređenju gospodarskog, društvenog i kulturnog razvitka, Općina uspostavlja i održava suradnju s drugim jedinicama lokalne i područne (regionalne) samouprave u zemlji i inozemstvu, u skladu sa zakonom i međunarodnim ugovorima.

**Članak 10.**

Općinsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji sa pojedinim jedinicama lokalne i područne (regionalne) samouprave, kada ocijeni da postoji dugoročni i trajan interes za uspostavljanje suradnje i mogućnosti za njezino razvijanje.

Sporazum o suradnji Općine i općine ili grada druge države objavljuje se u „Službenom glasniku Koprivničko-križevačke županije“.

1. **SAMOUPRAVNI DJELOKRUG**

**Članak 11.**

Općina je samostalna u odlučivanju u poslovima iz samoupravnog djelokruga u skladu s Ustavom Republike Hrvatske i zakonima, te podliježe samo nadzoru zakonitosti rada i akata tijela Općine.

**Članak 12.**

 Općina u samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

* uređenje naselja i stanovanje,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i šport,
* zaštitu potrošača,
* zaštitu i unapređenje prirodnog okoliša,
* protupožarnu i civilnu zaštitu,
* promet na svojem području,
* ostale poslove sukladno posebnim zakonima.

Općina obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

Poslovi iz samoupravnog djelokruga detaljnije se utvrđuju odlukama Općinskog vijeća i općinskog načelnika u skladu sa zakonom i ovim Statutom.

**Članak 13.**

Općina može organizirati obavljanje pojedinih poslova iz članka 12. ovoga Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkih tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o obavljanju poslova na način propisan u stavku 1. ovog članka donosi Općinsko vijeće, temeljem koje općinski načelnik sklapa sporazum o osnivanju zajedničkog upravnog tijela, kojim se propisuje financiranje, način upravljanja, odgovornost, statusna pitanja službenika i namještenika i druga pitanja od značaja za to tijelo.

**Članak 14.**

Općinsko vijeće može posebnom odlukom pojedine poslove iz samoupravnog djelokruga Općine, čije je obavljanje od šireg interesa za građane na području više jedinica lokalne samouprave prenijeti na Koprivničko-Križevačku županiju, u skladu sa njezinim Statutom.

1. **NEPOSREDNO SUDJELOVANJE GRAĐANA U ODLUČIVANJU**

**Članak 15.**

 Građani mogu neposredno sudjelovati u odlučivanju o lokalnim poslovima putem lokalnog referenduma i mjesnog zbora građana u skladu sa zakonom i ovim Statutom.

**Članak 16.**

Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća kao i o drugim pitanjima određenim zakonom.

 Na temelju odredaba zakona i ovog Statuta raspisivanje referenduma može predložiti najmanje jedna trećina članova Općinskog vijeća, općinski načelnik, 20% birača upisanih u popis birača Općine i većina vijeća mjesnih odbora na području Općine.

 Općinsko vijeće može raspisivati savjetodavni referendum o pitanjima iz svog djelokruga.

**Članak 17.**

Ako je raspisivanje referenduma predložila najmanje jedna trećina članova Općinskog vijeća, općinski načelnik ili većina vijeća mjesnih odbora na području Općine, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

Odluka o raspisivanju referenduma donosi se većinom glasova svih članova Općinskog vijeća.

 Ako je prijedlog za raspisivanje referenduma predložio propisani broj birača, predsjednik Općinskog vijeća dužan je u roku 30 dana od dana zaprimanja prijedloga dostaviti prijedlog središnjem tijelu državne uprave nadležnom za lokalnu i područnu (regionalnu) samoupravu (u daljnjem tekstu: Središnje tijelo državne uprave) radi utvrđivanja ispravnosti podnesenog prijedloga. Ako Središnje tijelo državne uprave utvrdi da je prijedlog za raspisivanje referenduma ispravan, Općinsko vijeće će u roku 30 dana od dana zaprimanja odluke o ispravnosti prijedloga raspisati referendum.

**Članak 18.**

Osim slučajeva iz članka 16. ovoga Statuta, referendum se može raspisati radi opoziva općinskog načelnika i njegovog zamjenika.

 Raspisivanje referenduma za opoziv općinskog načelnika i njegovog zamjenika može predložiti 20% ukupnog broja birača upisanih u popis birača Općine i 2/3 članova Općinskog vijeća.

Prijedlog mora biti podnesen u pisanom obliku i mora sadržavati osobne podatke (ime i prezime, adresu i osobni identifikacijski broj) i vlastoručni potpis birača.

 Ako je prijedlog za raspisivanje referenduma za opoziv općinskog načelnika i njegovog zamjenika predložilo 20% ukupnog broja birača upisanih u popis birača Općine, predsjednik Općinskog vijeća dužan je postupiti kao u članku 17. stavku 3. ovog Statuta.

 Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju referenduma za opoziv općinskog načelnika i njegovog zamjenika Općinsko vijeće donosi dvotrećinskom većinom glasova svih članova Općinskog vijeća.

 Ako se na referendumu donese odluka o opozivu općinskog načelnika i njegovog zamjenika, mandat im prestaje danom objave rezultata referenduma, a Vlada Republike Hrvatske imenuje povjerenika Vlade Republike Hrvatske za obavljanje poslova iz nadležnosti općinskog načelnika.

 Odluka o opozivu općinskog načelnika i njegovog zamjenika koji je izabran zajedno s njim donesena je ako se na referendumu za opoziv izjasnila najmanje 1/3 ukupnog broja birača upisanih u popis birača Općine.

 Referendum za opoziv ne može se raspisati samo za zamjenika općinskog načelnika.

 Referendum za opoziv općinskog načelnika i njegovog zamjenika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za općinskog načelnika.

**Članak 19.**

Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati na referendumu.

**Članak 20.**

Pravo glasovanja na referendumu imaju građani koji imaju prebivalište na području Općine i upisani su u popis birača.

**Članak 21.**

Odluka donesena na referendumu obvezatna je za Općinsko vijeće, osim Odluke donesene na savjetodavnom referendumu koja nije obvezatna.

**Članak 22.**

Postupak provođenja referenduma i odluke donijete na referendumu podliježu nadzoru zakonitosti općih akata, kojeg provode nadležna tijela sukladno Zakonu.

**Članak 23.**

 Općinsko vijeće može tražiti mišljenje od mjesnih zborova građana o prijedlogu općeg akta ili drugog pitanja iz samoupravnog djelokruga Općine kao i o drugim pitanjima određenim zakonom i ovim Statutom.

 Mišljenje dobiveno od mjesnih zborova građana ne obvezuje Općinsko vijeće.

 Prijedlog za traženje mišljenja iz stavka 1. ovoga članka može dati jedna trećina članova Općinskog vijeća i općinski načelnik.

 Općinsko vijeće dužno je donijeti odluku o prijedlogu iz stavka 3. ovoga članka u roku od 60 dana od dana zaprimanja prijedloga.

 Odlukom iz stavka 4. ovoga članka utvrđuje se o kojim će se pitanjima tražiti mišljenje te rok u kojem je mišljenje odnosno rezultate mišljenja od strane mjesnog zbora građana potrebno dostaviti Općinskom vijeću.

**Članak 24.**

 Mjesni zbor građana saziva Općinsko vijeće u roku od 15 dana od dana donošenja odluke Općinskog vijeća.

 Za pravovaljano izjašnjavanje na mjesnom zboru građana potrebna je prisutnost najmanje 10% birača upisanih u popis birača mjesnog odbora za čije područje je sazvan mjesni zbor građana.

 Izjašnjavanje građana na zboru građana je javno, a odluke se donose većinom glasova prisutnih građana. Većina nazočnih može odlučiti da je izjašnjavanje tajno.

**Članak 25.**

 Građani mogu predlagati Općinskom vijeću donošenje određenih akata ili rješavanje određenog pitanja iz njegova nadležnosti.

 Općinsko vijeće mora raspravljati o prijedlogu iz stavka 1. ovog članka ako prijedlog potpisom podrži najmanje deset posto birača upisanih u popis birača Općine.

 Općinsko vijeće mora najkasnije u roku od tri mjeseca od primitka prijedloga iz stavka 2. ovog članka dati odgovor ovlaštenom predstavniku, a ako ovlašteni predstavnik birača nije posebno naveden, odgovor se dostavlja prvom potpisniku prijedloga.

**Članak 26.**

Građani i pravne osobe imaju pravo podnositi predstavke i pritužbe na rad tijela Općine kao i na rad Jedinstvenog upravnog odjela, te na nepravilan odnos zaposlenih u tim tijelima kada im se obraćaju radi ostvarivanja prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine odnosno pročelnik Jedinstvenog upravnog odjela dužan je odgovoriti u roku od 30 dana od dana podnošenja predstavke, odnosno pritužbe.

Ostvarivanje prava iz stavka 1. ovog članka osigurava se ustanovljavanjem knjige pritužbi, postavljanjem sandučića za predstavke i pritužbe, te neposrednim komuniciranjem s ovlaštenim predstavnicima tijela Općine.

1. **TIJELA OPĆINE**

**Članak 27.**

Tijela Općine su:

1. Općinsko vijeće – predstavničko tijelo i
2. općinski načelnik – izvršno tijelo.

Iznimno od stavka 1. točke 2. ovog članka, izvršno tijelo Općine je i zamjenik općinskog načelnika koji obnaša dužnost općinskog načelnika u slučajevima propisanim Zakonom o lokalnoj i područnoj (regionalnoj) samoupravi.

**1. OPĆINSKO VIJEĆE**

**Članak 28.**

Općinsko vijeće je predstavničko tijelo građana i tijelo lokalne samouprave, koje donosi akte u okviru djelokruga Općine, te obavlja i druge poslove u skladu sa Ustavom, zakonom i ovim Statutom.

Ako zakonom ili drugim propisom nije utvrđeno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su Općinskog načelnika.

Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Općinsko vijeće.

**Članak 29.**

U okviru samoupravnog djelokruga Općinsko vijeće:

* donosi Statut Općine,
* donosi Poslovnik Općinskog vijeća,
* donosi proračun i odluku o izvršenju proračuna,
* donosi godišnji izvještaj o izvršenju proračuna,
* donosi odluku o privremenom financiranju,
* donosi odluku o uvjetima, načinu i postupku gospodarenja nekretninama u vlasništvu Općine,
* odlučuje o stjecanju i otuđenju pokretnina i nekretnina te raspolaganju ostalom imovinom Općine čija pojedinačna vrijednosti prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno raspolaganju ostalom imovinom, a uvijek odlučuje ako je taj iznos veći od 1.000.000,00 kuna, a ako je taj iznos manji od 70.000,00 kuna, tada odlučuje o iznosu koji prelazi 70.000,00 kuna. Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu i provedeno u skladu sa zakonom,
* donosi odluku o promjeni granice Općine,
* uređuje ustrojstvo i djelokrug Jedinstvenog upravnog odjela,
* donosi odluku o kriterijima za ocjenjivanje službenika i namještenika i načinu provođenja ocjenjivanja,
* osniva javne ustanove, ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Općinu,
* daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,
* odlučuje o zaduživanju Općine,
* odlučuje o davanju suglasnosti za zaduživanje pravnim osobama i ustanovama koje je osnovala Općina ili koje su u većinskom vlasništvu Općine,
* donosi odluke o potpisivanju sporazuma o suradnji s drugim jedinicama lokalne i područne (regionalne) samouprave, u skladu sa općim aktom i zakonom,
* raspisuje referendum sukladno zakonu,
* bira i razrješava predsjednika i potpredsjednike Općinskog vijeća,
* bira i razrješava predsjednike i članove radnih tijela Općinskog vijeća,
* odlučuje o pokroviteljstvu,
* donosi odluku o kriterijima, načinu i postupku za dodjelu javnih priznanja i dodjeljuje javna priznanja,
* imenuje i razrješava i druge osobe određene zakonom, ovim Statutom i posebnim odlukama Općinskog vijeća,
* donosi odluke i druge opće akte koji su mu stavljeni u djelokrug zakonom i podzakonskim aktima.

U vrijeme kada Općinsko vijeće ne zasjeda, predsjednik Općinskog vijeća može u ime Općinskog vijeća preuzeti pokroviteljstvo društvene, znanstvene, kulturne, sportske ili druge manifestacije od značaja za Općinu. O preuzetom pokroviteljstvu predsjednik obavještava Općinsko vijeće na prvoj sljedećoj sjednici Općinskog vijeća.

**Članak 30.**

Općinsko vijeće može pravovaljano odlučivati ako je na sjednici prisutna većina od ukupnog broja članova Općinskog vijeća, a odlučuje se većinom glasova prisutnih članova.

Statut, Poslovnik Općinskog vijeća, proračun, odluku o izvršavanju proračuna, godišnji i polugodišnji izvještaj o izvršenju proračuna, izbor i razrješenje predsjednika i potpredsjednika Općinskog vijeća te odluku o raspisivanju referenduma kada su predlagatelji referenduma najmanje jedna trećina članova Općinskog vijeća ili općinski načelnik, Općinsko vijeće i većina vijeća mjesnih odbora na području Općine donosi većinom glasova svih članova Općinskog vijeća.

Odluku o raspisivanju referenduma za opoziv općinskog načelnika i njegovog zamjenika koji je predložilo 2/3 članova Općinskog vijeća Općinsko vijeće donosi dvotrećinskom većinom glasova svih članova Općinskog vijeća.

Poslovnikom se mogu odrediti i druga pitanja o kojima se odlučuje većinom glasova svih članova Općinskog vijeća.

Na sjednicama Općinskog vijeća glasuje se javno, osim u slučajevima određenima zakonom, Statutom i Poslovnikom kada se glasuje tajno. Glasuje se tajno i ako Općinsko vijeće o takvom načinu glasovanja odluči o pojedinim pitanjima.

O radu Općinskog vijeća vodi se zapisnik koji sadrži osnovne podatke o radu sjednice, donesenim zaključcima i rezultate glasovanja o pojedinim pitanjima.

**Članak 31.**

 Općinsko vijeće ima 11 članova.

**Članak 32.**

Članovi Općinskog vijeća biraju se na način i po postupku utvrđenim Zakonom.

Mandat članova Općinskog vijeća izabranih na redovnim izborima traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća.

Mandat članova Općinskog vijeća izabranih na prijevremenim izborima traje do isteka tekućeg mandata članova Općinskog vijeća izabranih na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do stupanja na snagu odluke Vlade Republike Hrvatske o raspuštanju Općinskog vijeća.

**Članak 33.**

Članovi Općinskog vijeća dužnost obavljaju počasno i za to ne primaju plaću, već imaju pravo na naknadu sukladno posebnoj odluci Općinskog vijeća.

Član Općinskog vijeća ima pravo na opravdani neplaćeni izostanak s posla radi sudjelovanja u radu Općinskog vijeća i njegovih radnih tijela.

Članovi Općinskog vijeća nemaju obvezujući mandat i nisu opozivi.

**Članak 34.**

Članovi Općinskog vijeća imaju pravo i dužnost prisustvovati sjednicama Općinskog vijeća, raspravljati i glasovati o svakom pitanju koje je na dnevnom redu, predlagati Općinskom vijeću donošenje akata, podnositi prijedloge akata te amandmane, postavljati pitanja iz djelokruga rada Općinskog vijeća, postavljati pitanja općinskom načelniku, zamjeniku općinskog načelnika, sudjelovati na sjednicama radnih tijela Općinskog vijeća, a u radnim tijelima kojih je član raspravljati i glasovati, tražiti i dobiti podatke potrebne za obavljanje dužnosti članova Općinskog vijeća od upravnih tijela Općine te u vezi s time koristiti njihove stručne i tehničke usluge te pravo uvida u registar birača za vrijeme dok obavljaju dužnost.

**Članak 35.**

Član Općinskog vijeća ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama Općinskog vijeća.

Član Općinskog vijeća je dužan čuvati tajnost podataka koji su kao takvi određeni sukladno pozitivnim propisima koje sazna za vrijeme obnašanja dužnosti člana Općinskog vijeća.

**Članak 36.**

Članu Općinskog vijeća mandat prestaje prije isteka vremena na koje je izabran u sljedećim slučajevima:

* ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku, a koja treba biti zaprimljena najkasnije tri dana prije zakazanog održavanja sjednice Općinskog vijeća i ovjerena kod javnog bilježnika najranije osam dana prije podnošenja iste,
* ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,
* ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci, danom pravomoćnosti presude,
* ako odjavi prebivalište s područja Općine, danom odjave prebivališta,
* ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,
* smrću.

Članu Općinskog vijeća kojem prestane hrvatsko državljanstvo, a koji je državljanin države članice Europske unije, mandat ne prestaje sukladno stavku 1. podstavku 5. ovoga članka.

**Članak 37.**

Članu Općinskog vijeća koji za vrijeme trajanja mandata prihvati obnašanje dužnosti koja se prema odredbama zakona smatra nespojivom s dužnošću člana Općinskog vijeća mandat miruje, a zamjenjuje ga zamjenik određen u skladu s posebnim zakonom.

Član Općinskog vijeća je dužan u roku od osam dana od prihvaćanja nespojive dužnosti o tome obavijestiti predsjednika Općinskog vijeća, a mandat mu počinje mirovati protekom tog roka.

Član Općinskog vijeća koji ne dostavi obavijest iz stavka 2. ovog članka mandat miruje po sili zakona.

Nakon prestanka obnašanja nespojive dužnosti član Općinskog vijeća nastavlja s obnašanjem dužnosti člana Općinskog vijeća ako podnese pisani zahtjev predsjedniku Općinskog vijeća u roku od osam dana od dana prestanka obnašanja nespojive dužnosti.

Mirovanje mandata prestaje osmog dana od dana podnošenja pisanog zahtjeva.

Ako član Općinskog vijeća nakon prestanka obnašanja nespojive dužnosti ne podnese pisani zahtjev iz stavka 3. ovog članka, smatrat će se kako mu mandat miruje iz osobnih razloga.

Tijekom trajanja mandata član Općinskog vijeća može staviti svoj mandat u mirovanje iz osobnih razloga podnošenjem pisanog zahtjeva predsjedniku Općinskog vijeća, a mirovanje mandata počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku.

Mirovanje mandata iz osobnih razloga ne može trajati kraće od šest mjeseci, a član Općinskog vijeća nastavlja s obnašanjem dužnosti osmog dana od dana dostave pisane obavijesti predsjedniku Općinskog vijeća.

Člana Općinskog vijeća kojem mandat miruje za vrijeme mirovanja mandata zamjenjuje zamjenik, u skladu s odredbama zakona.

Član Općinskog vijeća može tražiti nastavljanje obnašanja dužnosti člana Općinskog vijeća na temelju prestanka mirovanja mandata samo jedanput u tijeku trajanja mandata.

**Članak 38.**

Općinsko vijeće ima predsjednika i dva potpredsjednika.

Potpredsjednik izabran iz reda predstavničke većine zamjenjuje predsjednika u slučaju njegove spriječenosti ili odsutnosti, a u slučaju spriječenosti ili odsutnosti i potpredsjednika izabranog iz reda predstavničke većine, predsjednika zamjenjuje potpredsjednik izabran iz reda predstavničke manjine.

**Članak 39.**

Predsjednika i potpredsjednike bira Općinsko vijeće iz reda članova Općinskog vijeća većinom glasova svih članova Općinskog vijeća.

Predsjednik i jedan potpredsjednik u pravilu se biraju iz reda predstavničke većine, a drugi potpredsjednik u pravilu se bira iz reda predstavničke manjine, na njihov prijedlog.

Predsjednik i potpredsjednici Općinskog vijeća razrješuju se dužnosti na način i po postupku na koji se biraju.

**Članak 40.**

Predsjednik Općinskog vijeća predstavlja i zastupa Općinsko vijeće, saziva, organizira te predsjedava sjednicama Općinskog vijeća, predlaže dnevni red, upućuje prijedloge ovlaštenih predlagatelja u propisani postupak, brine o postupku donošenja odluka i općih akata, sastavlja prijedloge zaključaka, utvrđuje rezultate glasovanja, održava red na sjednici, usklađuje rad radnih tijela, potpisuje odluke i druge akte koje donosi Općinsko vijeće, brine o suradnji Općinskog vijeća i općinskog načelnika, brine o zaštiti prava članova Općinskog vijeća te obavlja i druge poslove utvrđene zakonom i Poslovnikom.

**Članak 41.**

Predsjednik Općinskog vijeća dužan je sazvati sjednicu u roku od petnaest dana od dana primitka obrazloženog zahtjeva kada to zatraži najmanje jedna trećina članova Općinskog vijeća pisanim putem.

Ako predsjednik Općinskog vijeća ne sazove sjednicu u roku od petnaest dana od primitka obrazloženog zahtjeva najmanje jedne trećine članova Općinskog vijeća, sjednicu će na ponovljeni, obrazloženi zahtjev najmanje jedne trećine članova Općinskog vijeća, u roku od osam dana, sazvati općinski načelnik.

Predsjednik Općinskog vijeća saziva sjednice Općinskog vijeća po potrebi, a najmanje jednom u tri mjeseca.

U izvanrednim okolnostima sjednica Općinskog vijeća može se sazvati i telefonski i neovisno o propisanom postupku i rokovima.

**Članak 42.**

Predsjednik i potpredsjednici Općinskog vijeća obavljaju svoju dužnost počasno i za to ne primaju plaću.

Općinsko vijeće može posebnom odlukom odrediti naknadu za obavljanje dužnosti predsjednika Općinskog vijeća.

**Članak 43.**

Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti članova Općinskog vijeća, ostvarivanje prava i dužnosti predsjednika Općinskog vijeća, djelokrug sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

* 1. **RADNA TIJELA**

**Članak 44.**

Radna tijela Općinskog vijeća su:

* Mandatna komisija,
* Odbor za izbor i imenovanja,
* Odbor za statut i poslovnik,
* Odbor za financije i proračun.

**Članak 45.**

Mandatna komisija:

* na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih članova Općinskog vijeća, temeljem objavljenih rezultata nadležnog izbornog povjerenstva o provedenim izborima,
* obavještava Općinsko vijeće o podnesenim ostavkama na dužnost člana Općinskog vijeća, te o zamjenicima članova Općinskog vijeća koji umjesto njih počinju obavljati dužnost člana Općinskog vijeća,
* obavještava Općinsko vijeće o mirovanju mandata člana Općinskog vijeća po sili zakona, o mirovanju mandata iz osobnih razloga i o mirovanju mandata zbog obnašanja nespojive dužnosti te o zamjeniku člana Općinskog vijeća koji umjesto njega počinje obavljati dužnost.

**Članak 46.**

Odbor za izbor i imenovanja, predlaže:

* izbor i razrješenje članova radnih tijela Općinskog vijeća,
* imenovanje i razrješenje i drugih osoba određenih ovim Statutom i drugim odlukama Općinskog vijeća,
* propise o primanjima članova Općinskog vijeća, te naknade troškova članovima Općinskog vijeća za rad u Općinskom vijeću.

**Članak 47.**

Odbor za statut i poslovnik:

* predlaže Statut Općine i Poslovnik Općinskog vijeća,
* predlaže pokretanje postupka za izmjenu Statuta odnosno Poslovnika Općinskog vijeća,
* razmatra prijedloge odluka i drugih općih akata koje donosi Općinsko vijeće u pogledu njihove usklađenosti s Ustavom i pravnim sustavom, te u pogledu njihove pravne obrade i o tome daje mišljenje i prijedloge Općinskom vijeću,
* utvrđuje pročišćene tekstove odluka i drugih akata Općinskog vijeća kada je tim aktima ovlašten ili kada to ocijeni potrebnim,
* obavlja i druge poslove određene ovim Statutom.

**Članak 48.**

Odbor za financije i proračun:

* razmatra pitanja financiranja Općine,
* razmatra prijedlog proračuna i godišnjeg izvještaja o izvršenju proračuna Općine,
* razmatra prijedlog odluke o privremenom financiranju Općine,
* obavlja i druge poslove određene ovim Statutom.

**Članak 49.**

Općinsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Općinskog vijeća.

Sastav, broj članova, djelokrug i način rada radnih tijela utvrđuje Općinsko vijeće posebnim odlukama.

**2. OPĆINSKI NAČELNIK**

**Članak 50.**

Općinski načelnik zastupa Općinu i nositelj je izvršne vlasti Općine.

Općinski načelnik se bira na neposrednim izborima, sukladno posebnom zakonu.

**Članak 51.**

 Općinski načelnik ima jednog zamjenika.

 Zamjenik općinskog načelnika bira se na način i po postupku propisanom za izbor općinskog načelnika.

 Zamjenik općinskog načelnika pomaže općinskom načelniku u obavljanju njegovih dužnosti, zamjenjuje ga u slučaju spriječenosti ili duže odsutnosti, obavlja i druge poslove koje mu povjeri općinski načelnik te je dužan pridržavati se uputa općinskog načelnika.

Općinski načelnik može obavljanje određenih poslova iz svoga djelokruga povjeriti zamjeniku općinskog načelnika posebnim aktom, ali mu time ne prestaje odgovornost za njegovo obavljanje.

Zamjenik općinskog načelnika dužnost obavlja sukladno zakonu.

 Zamjenik općinskog načelnika koji, sukladno zakonu, obnaša dužnost općinskog načelnika, zamjenik je općinskog načelnika koji je izabran na neposrednim izborima zajedno sa općinskim načelnikom.

Zamjenik koji obnaša dužnost općinskog načelnika nositelj je izvršne vlasti te ima sva prava i dužnosti općinskog načelnika.

**Članak 52.**

Mandat općinskom načelniku i njegovom zamjeniku izabranima na redovnim ili prijevremenim izborima počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog općinskog načelnika.

**Članak 53.**

U obavljanju izvršne vlasti općinski načelnik:

* priprema prijedloge općih akata,
* izvršava i osigurava izvršavanje općih akata Općinskog vijeća,
* utvrđuje prijedlog proračuna Općine i izvršenje proračuna,
* upravlja nekretninama, pokretninama i imovinskim pravima u vlasništvu Općine u skladu sa zakonom, ovim Statutom i općim aktom Općinskog vijeća,
* odlučuje o stjecanju i otuđenju pokretnina i nekretnina i raspolaganju ostalom imovinom Općine čija pojedinačna vrijednost iznosi do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno raspolaganju ostalom imovinom. Ako je taj iznos veći od 1.000.000,00 kuna, može odlučivati do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna, uz uvjet da je stjecanje i otuđivanje nekretnina i pokretnina te raspolaganje ostalom imovinom planirano u proračunu i provedeno u skladu sa zakonom,
* upravlja prihodima i rashodima Općine,
* upravlja raspoloživim novčanim sredstvima na računu proračuna Općine,
* donosi pravilnik o unutarnjem redu za Jedinstveni upravni odjel,
* imenuje i razrješava pročelnika Jedinstvenog upravnog odjela,
* utvrđuje plan prijema u službu u Jedinstveni upravni odjel,
* predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba,
* razmatra i utvrđuje konačni prijedlog prostornog plana,
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti,
* sklapa ugovor o koncesiji za obavljanje komunalnih djelatnosti,
* donosi odluku o objavi prikupljanja ponuda ili raspisivanju natječaja za obavljanje komunalnih djelatnosti na temelju ugovora i sklapa ugovor o povjeravanju poslova,
* daje prethodnu suglasnost na izmjenu cijena komunalnih usluga,
* do kraja ožujka tekuće godine podnosi Općinskom vijeću izvješće o izvršenju Programa održavanja komunalne infrastrukture i Programa gradnje objekata i uređaja komunalne infrastrukture za prethodnu godinu,
* provodi postupak natječaja i donosi odluku o najpovoljnijoj ponudi za davanje u zakup poslovnog prostora u vlasništvu Općine u skladu s posebnom odlukom Općinskog vijeća o poslovnim prostorima,
* provodi postupak natječaja i donosi odluku o najpovoljnijoj ponudi za davanje u zakup ili prodaju nekretnina u vlasništvu Općine u skladu s posebnom odlukom Općinskog vijeća o raspolaganju, korištenju i upravljanju nekretninama,
* organizira zaštitu od požara na području Općine i vodi brigu o uspješnom provođenju i poduzimanju mjera za unapređenje zaštite od požara,
* usmjerava djelovanje Jedinstvenog upravnog odjela i službi Općine u obavljanju poslova iz samoupravnog djelokruga Općine, odnosno poslova državne uprave, ako su preneseni Općini,
* nadzire rad Jedinstvenog upravnog odjela i službi u samoupravnom djelokrugu i poslovima državne uprave,
* daje mišljenje o prijedlozima koje podnose drugi ovlašteni predlagatelji,
* obavlja nadzor nad zakonitošću rada tijela mjesnih odbora,
* osniva savjetodavna tijela,
* imenuje i razrješava predstavnike Općine u tijelima javnih ustanova, i ustanova kojih je osnivač Općina, trgovačkih društava u kojima Općina ima udjele ili dionice ili drugih pravnih osoba kojih je Općina osnivač, ako posebnim zakonom nije drugačije određeno,
* obavlja i druge poslove predviđene ovim Statutom i drugim propisima.

Odluku o imenovanju i razrješenju iz stavka 1. podstavka 26. ovoga članka općinski načelnik dužan je objaviti u prvom broju Službenog glasnika Koprivničko-križevačke županije koji slijedi nakon donošenja te odluke.

**Članak 54.**

 Općinski načelnik je odgovoran Općinskom vijeću za svoj rad i za obavljanje poslova iz samoupravnog djelokruga Općine.

Općinski načelnik dva puta godišnje podnosi polugodišnje izvješće o svom radu i to do 31. ožujka tekuće godine za razdoblje srpanj - prosinac prethodne godine i do 15. rujna za razdoblje siječanj - lipanj tekuće godine.

Općinsko vijeće može, pored izvješća iz stavka 1. ovog članka, od općinskog načelnika tražiti izvješće o pojedinim pitanjima iz njegovog djelokruga.

Općinski načelnik podnosi izvješće po zahtjevu iz stavka 3. ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Općinsko vijeće ne može zahtijevati od općinskog načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

**Članak 55.**

Općinski načelnik i njegov zamjenik prisustvuju sjednicama Općinskog vijeća.

**Članak 56.**

 Općinski načelnik u obavljanju poslova iz samoupravnog djelokruga Općine:

* ima pravo obustaviti od primjene opći akt Općinskog vijeća u roku 8 dana od dana njegova donošenja ako ocijeni da je tim aktom povrijeđen zakon ili drugi propis, te zatražiti od Općinskog vijeća da u roku od 8 dana od dana donošenja odluke o obustavi otkloni uočene nedostatke. Ako Općinsko vijeće to ne učini, općinski načelnik je dužan, bez odgode, o tome obavijestiti predstojnika Ureda državne uprave u Koprivničko-križevačkoj županiji i dostaviti mu odluku o obustavi općeg akta.
* ima pravo obustaviti od primjene akt mjesnog odbora ako ocijeni da je taj akt u suprotnosti sa zakonom, Statutom i općim aktima Općinskog vijeća.

**Članak 57.**

Općinski načelnik i njegov zamjenik odlučit će hoće li dužnost na koju su izabrani obavljati

profesionalno ili volonterski te su dužni o tomu dostaviti pisanu obavijest Jedinstvenom upravnom odjelu u roku od osam dana od dana stupanja na dužnost.

Ako općinski načelnik i njegov zamjenik ne postupe na način opisan stavkom 1. ovog članka, smatrat će se kako dužnost obavljaju volonterski.

Općinski načelnik i njegov zamjenik imaju pravo promijeniti način obavljanja dužnosti u tijeku mandata dostavom pisane obavijesti Jedinstvenom upravnom odjelu.

 Novi način obavljanja dužnosti započinje prvog dana sljedećeg mjeseca nakon dostave pisane obavijesti.

Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.

**Članak 58.**

Općinski načelnik se razrješuje dužnosti na način i po postupku u skladu s posebnim zakonima i ovim Statutom.

**Članak 59.**

Općinskom načelniku i zamjeniku općinskog načelnika mandat prestaje po sili zakona:

* danom dostave pisane ostavke sukladno pravilima o dostavi propisanim Zakonom o općem upravnom postupku,
* danom pravomoćnosti sudske odluke o oduzimanju poslovne sposobnosti,
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
* danom prestanka prebivališta na području Općine,
* danom prestanka hrvatskog državljanstva sukladno odredbama zakona kojim se uređuje hrvatsko državljanstvo,
* ako ne podnesu ostavku na nespojivu dužnost u roku od 8 dana od dana koji slijedi danu proglašenja konačnih rezultata izbora za općinskog načelnika,
* smrću.

**Članak 60.**

Ako je prestanak mandata općinskog načelnika nastupio prije isteka dvije godine mandata, pročelnik Jedinstvenog upravnog odjela će u roku od osam dana obavijestiti Vladu Republike Hrvatske o prestanku mandata općinskog načelnika radi raspisivanja prijevremenih izbora.

Do provedbe prijevremenih izbora dužnost općinskog načelnika obnašat će zamjenik koji je izabran neposredno s njim, a ako je mandat prestao i zamjeniku, dužnost općinskog načelnika obnašat će povjerenik Vlade Republike Hrvatske.

Ako je prestanak mandata općinskog načelnika nastupio nakon isteka dvije godine mandata, neće se raspisati prijevremeni izbori, već će dužnost općinskog načelnika do kraja mandata obnašati zamjenik koji je izabran zajedno s njim.

 Ako za vrijeme trajanja mandata općinskog načelnika prestane mandat njegovom zamjeniku, neće se raspisati prijevremeni izbori za zamjenika općinskog načelnika.

**Članak 61.**

 U obavljanju poslova iz svoga djelokruga općinski načelnik surađuje s izvršnim tijelima drugih jedinica lokalne i područne (regionalne) samouprave, kao i s drugim pravnim i fizičkim osobama.

1. **JEDINSTVENI UPRAVNI ODJEL**

**Članak 62.**

Za obavljanje poslova iz samoupravnog djelokruga Općine i za poslove državne uprave prenijete na Općinu Općinsko vijeće ustrojava Jedinstveni upravni odjel.

Jedinstveni upravni odjel iz stavka 1. ovoga članka neposredno izvršava i nadzire provođenje općih i pojedinačnih akata tijela Općine.

Jedinstvenim upravnim odjelom upravlja pročelnik kojega na temelju javnog natječaja imenuje općinski načelnik.

**Članak 63.**

Službenici i namještenici zaposleni u Općini poticat će se na trajno stručno usavršavanje i osposobljavanje sukladno Pravilniku o stručnom osposobljavanju i usavršavanju službenika i namještenika u Jedinstvenom upravnom odjelu Općine Gornja Rijeka, te na osnovi strategije i plana trajnog osposobljavanja lokalnih i područnih (regionalnih) službenika koje donosi Vlada Republike Hrvatske.

**Članak 64.**

Jedinstveni upravni odjel samostalan je u okviru svojega djelokruga, a za zakonito i pravovremeno obavljanje poslova iz svoje nadležnosti odgovoran je općinskom načelniku.

Sredstva za rad Jedinstvenog upravnog odjela osiguravaju se u proračunu Općine, državnom proračunu i iz drugih prihoda u skladu sa zakonom.

1. **JAVNE SLUŽBE**

**Članak 65.**

Općina u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

**Članak 66.**

Općina osigurava obavljanje djelatnosti iz članka 65. ovog Statuta osnivanjem trgovačkih društava, javnih ustanova, drugih pravnih osoba i vlastitih pogona.

U trgovačkim društvima u kojima Općina ima udjele ili dionice općinski načelnik je član skupštine društva.

Obavljanje određenih djelatnosti Općina može povjeriti drugim pravnim i fizičkim osobama temeljem ugovora o koncesiji.

1. **MJESNA SAMOUPRAVA**

**Članak 67**.

Na području Općine mogu se osnovati mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

Mjesni odbori mogu se osnovati za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom i posebnom odlukom Općinskog vijeća, kojom se detaljnije uređuje postupak i način izbora tijela mjesnog odbora.

Mjesni odbor je pravna osoba.

U ostvarivanju prava iz stavka 1. ovoga članka, mjesni odbor dužan je uvažavati interes Općine u cjelini.

**Članak 68.**

 Mjesni odbori i njihova područja utvrđuju se posebnom odlukom Općinskog vijeća.

**Članak 69.**

Inicijativu i prijedlog za osnivanje mjesnog odbora može dati 20 posto građana upisanih u popis birača za područje za koje se predlaže osnivanje mjesnog odbora, članovi Općinskog vijeća, te općinski načelnik.

U slučaju da prijedlog iz stavka 1. ovog članka daju građani, prijedlog se dostavlja u pisanom obliku općinskom načelniku.

**Članak 70.**

Općinski načelnik u roku od 30 dana od dana primitka prijedloga utvrđuje da li je prijedlog podnesen na način i po postupku utvrđenim zakonom i ovim Statutom.

Ukoliko općinski načelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

Pravovaljani prijedlog općinski načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

**Članak 71.**

U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora te zadaci i izvori financiranja mjesnog odbora.

**Članak 72.**

Tijela mjesnog odbora su vijeće mjesnog odbora i predsjednik vijeća mjesnog odbora.

**Članak 73.**

Članove vijeća mjesnog odbora biraju građani s područja mjesnog odbora koji imaju biračko pravo na neposrednim izborima, tajnim glasovanjem, razmjernim izbornim sustavom, na vrijeme od četiri godine.

Izbornu jedinicu za izbor članova vijeća mjesnog odbora čini cijelo područje mjesnog odbora.

Postupak izbora članova vijeća mjesnog odbora i pitanja vezana uz obavljanje dužnosti članova vijeća mjesnog odbora uređuju se posebnom odlukom Općinskog vijeća.

**Članak 74.**

Izbore za članove vijeća mjesnog odbora raspisuje Općinsko vijeće u roku od 30 dana od dana donošenja odluke Općinskog vijeća o osnivanju mjesnog odbora odnosno u roku od 30 dana od dana isteka mandata ili raspuštanja vijeća mjesnog odbora.

Od dana raspisivanja izbora pa do dana izbora ne može proteći manje od 30 dana niti više od 60 dana.

**Članak 75.**

Vijeće mjesnog odbora ima, uključujući i predsjednika, 5 članova.

Za člana vijeća mjesnog odbora može biti biran hrvatski državljanin s navršenih 18 godina života koji ima prebivalište na području mjesnog odbora.

**Članak 76.**

Vijeće mjesnog odbora bira predsjednika vijeća iz svog sastava većinom glasova svih članova na vrijeme od četiri godine.

Predsjednik vijeća predstavlja mjesni odbor i za svoj rad odgovoran je vijeću mjesnog odbora.

**Članak 77.**

Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu, financijski plan i godišnji obračun, te obavlja druge poslove utvrđene zakonom, ovim Statutom i odlukama Općinskog vijeća i općinskog načelnika.

**Članak 78.**

Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšanju zadovoljavanja lokalnih potreba građana u oblasti zdravstva, socijalne skrbi, kulture, sporta i drugih lokalnih potreba na svom području.

**Članak 79.**

Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

**Članak 80.**

Sredstva za obavljanje poslova povjerenih mjesnim oborima odnosno za rad vijeća mjesnih odbora osiguravaju se u proračunu Općine.

Kriteriji za utvrđivanje i podjelu sredstava u proračunu Općine za mjesne odbore utvrdit će se posebnom odlukom.

**Članak 81.**

Vijeće mjesnog odbora, radi raspravljanja o potrebama i interesima građana, te davanja prijedloga za rješavanje pitanja od lokalnog značenja, može sazivati mjesne zborove građana.

Mjesni zbor građana može se sazvati i za dio područja mjesnog odbora koji čini zasebnu cjelinu.

Zbor građana vodi predsjednik mjesnog odbora ili član vijeća mjesnog odbora kojeg odredi vijeće mjesnog odbora.

**Članak 82.**

Stručne i administrativne poslove za potrebe mjesnog odbora obavlja Jedinstveni upravni odjel na način propisan općim aktom kojim se uređuje ustrojstvo i način rada Jedinstvenog upravnog odjela.

**Članak 83.**

Inicijativu i prijedlog za promjenu područja mjesnog odbora mogu dati tijela mjesnog odbora i općinski načelnik.

O inicijativi i prijedlogu iz stavka 1. ovoga članka Općinsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

**Članak 84.**

Nadzor nad zakonitošću rada tijela mjesnog odbora obavlja općinski načelnik te na njegov prijedlog Općinsko vijeće može raspustiti vijeće mjesnog odbora, ako ono učestalo krši odredbe ovog Statuta, pravila mjesnog odbora i ne izvršava povjerene mu poslove.

1. **IMOVINA I FINANCIRANJE OPĆINE**

**Članak 85.**

Sve nepokretne i pokretne stvari, novčana sredstva te imovinska prava koja pripadaju Općini čine imovinu Općine.

**Članak 86.**

Općinski načelnik i Općinsko vijeće pažnjom dobrog gospodara upravljaju, koriste se i raspolažu imovinom Općine i njezinim prihodima i rashodima sukladno zakonu.

**Članak 87.**

Općina ima svoje prihode kojima u okviru samoupravnog djelovanja samostalno raspolaže.

**Članak 88.**

Prihodi Općine su osobito:

* prihodi od stvari u vlasništvu Općine i imovinskih prava,
* prihodi od trgovačkih društava i drugih pravnih osoba u vlasništvu Općine, odnosno u kojima ona ima udio ili dionice, nakon utvrđivanja dobiti,
* prihodi od naknada za koncesije,
* prihodi od prodaje nepokretnih i pokretnih stvari u vlasništvu Općine,
* darovi, nasljedstva i legati,
* općinski porezi i udio u zajedničkom porezu,
* pristojbe i naknade čije stope, u skladu sa zakonom, utvrđuje Općina samostalno,
* novčane kazne te oduzeta imovinska korist za prekršaje koje samostalno propiše Općina, u skladu sa zakonom,
* sredstva pomoći Republike Hrvatske predviđena u državnom proračunu,
* donacije od fizičkih osoba, neprofitnih organizacija i ostalih subjekata izvan općeg proračuna,
* prihodi za posebne namjene čije je korištenje i namjena utvrđena posebnim propisima ili drugim aktima (ugovorom, sporazumom),
* prihodi od stvari u njezinom vlasništvu i imovinskih prava,
* drugi prihodi određeni zakonom.

**Članak 89.**

 Temeljni financijski akt Općine je proračun.

 Proračun donosi Općinsko vijeće sukladno posebnom zakonu.

 Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga Općinskom vijeću na donošenje u roku utvrđenom posebnim zakonom.

 Proračun donosi Općinsko vijeće u skladu s posebnim zakonom.

**Članak 90.**

Ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži prijedlog proračuna u roku koji omogućuje njegovo donošenje, Vlada Republike Hrvatske će na prijedlog Središnjeg tijela državne uprave razriješiti općinskog načelnika i njegovog zamjenika koji je izabran zajedno s njim.

U slučaju iz stavka 1. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti općinskog načelnika i raspisati prijevremene izbore za općinskog načelnika.

Novoizabrani općinski načelnik dužan je predložiti Općinskom vijeću proračun u roku od 45 dana od dana stupanja na dužnost.

Općinsko vijeće mora donijeti proračun iz stavka 3. ovog članka u roku od 45 dana od dana kada ga je općinski načelnik predložio Općinskom vijeću.

**Članak 91.**

Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Općine i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju iz stavka 1. ovog članka donosi do 31. prosinca Općinsko vijeće na prijedlog općinskog načelnika ili povjerenika Vlade Republike Hrvatske.

U slučaju kada je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Po imenovanju Povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Odluka o financiranju nužnih rashoda i izdataka iz stavka 3, 4. i 5. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.

**Članak 92.**

Uz proračun, Općinsko vijeće donosi odluku o izvršavanju proračuna u kojoj su sadržani uvjeti, način i postupak gospodarenja prihodima Općine na prijedlog općinskog načelnika.

**Članak 93.**

Nakon proteka godine za koju je proračun donesen Općinsko vijeće donosi godišnji izvještaj o izvršenju proračuna.

Godišnji izvještaj o izvršenju proračuna Općine, općinski načelnik dostavlja Ministarstvu

financija i Državnom uredu za reviziju u roku od 15 dana od dana donošenja.

Ako Općinsko vijeće ne donese godišnji izvještaj o izvršenju proračuna Općine, općinski načelnik isti dostavlja Ministarstvu financija i Državnom uredu za reviziju u roku od 60 dana od dana podnošenja Općinskom vijeću.

**Članak 94.**

Sve pokretne i nepokretne stvari te imovinska prava koja pripadaju Općini čine imovinu Općine.

**Članak 95.**

Imovinom Općine upravljaju općinski načelnik i Općinsko vijeće u skladu s odredbama ovog Statuta pažnjom dobrog gospodara.

Općinski načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine.

**Članak 96.**

Općinsko vijeće donosi odluku kojom propisuje vrstu poreza, visinu stopa odnosno visinu iznosa vlastitih poreza, oslobađanje od plaćanja poreza, način razreza poreza, plaćanje poreza, porezne prekršaje te druga postupovna pitanja u skladu sa zakonom.

**Članak 97.**

Procjena godišnjih prihoda i primitaka, te utvrđeni iznosi izdataka i drugih plaćanja Općine iskazuju se u proračunu Općine.

Svi prihodi i primici proračuna moraju biti raspoređeni u proračunu i iskazani po izvorima iz kojih potječu.

Svi izdaci proračuna moraju biti utvrđeni u proračunu i uravnoteženi s prihodima i primicima.

**Članak 98.**

Proračun Općine i odluka o izvršavanju proračuna donosi se za proračunsku godinu i vrijedi za godinu za koju je donesena.

Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

**Članak 99.**

Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.

Uravnoteženje proračuna provodi se izmjenama i dopunama proračuna po postupku propisnom za donošenje proračuna.

**Članak 100.**

Ukupno materijalno i financijsko poslovanje Općine nadzire Općinsko vijeće.

Zakonitost, svrhovitost i pravodobnost korištenja proračunskih sredstava Općine nadzire Ministarstvo financija.

1. **AKTI OPĆINE**

**Članak 101.**

Općinsko vijeće donosi Statut, Poslovnik, proračun, odluku o izvršavanju proračuna, godišnji i polugodišnji izvještaj o izvršenju proračuna, odluke i druge opće akte na temelju svojih samoupravnih prava i ovlaštenja utvrđenih zakonom i Statutom.

 Općinsko vijeće donosi zaključke, rješenja i druge pojedinačne akte kada sukladno zakonu rješava o pravima, obvezama i pravnim interesima fizičkih i pravnih osoba.

**Članak 102.**

Općinski načelnik donosi odluke, pravilnike te akte za izvršavanje odluka Općinskog vijeća, izvršavanje zakona i drugih propisa kada je za to ovlašten posebnim Zakonom.

Općinski načelnik donosi rješenja, zaključke i druge pojedinačne akte kada rješava o pojedinim pravima, obvezama i pravnim interesima fizičkih i pravnih osoba.

**Članak 103.**

Radna tijela Općinskog vijeća donose izvješća, zaključke i preporuke.

**Članak 104.**

 Općinski načelnik osigurava izvršenje općih akata na način i u postupku propisanim ovim Statutom te nadzire zakonitost rada Jedinstvenog upravnog odjela.

**Članak 105.**

 Jedinstveni upravni odjel u izvršavanju općih akata Općinskog vijeća donosi pojedinačne akte kojima rješava o pravima, obvezama i pravnim interesima fizičkih i pravnih osoba (upravne stvari).

 Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa.

 Protiv pojedinačnog akta iz stavka 1. ovoga članka, može se izjaviti žalba nadležnom upravnom tijelu Koprivničko-križevačke županije.

**Članak 106**.

Nadzor nad zakonitošću općih akata Općinskog vijeća u njegovom samoupravnom djelokrugu obavlja Ured državne uprave u Koprivničko-križevačkoj županiji i nadležna središnja tijela državne uprave, svaka u svojem djelokrugu.

Nadzor zakonitosti pojedinačnih neupravnih akata koje donose u samoupravnom djelokrugu Općinsko vijeće i općinski načelnik obavljaju nadležna središnja tijela državne uprave, svako u svojem djelokrugu, sukladno posebnom zakonu.

**Članak 107.**

Predsjednik Općinskog vijeća dužan je dostaviti Statut, Poslovnik, proračun ili drugi opći akt predstojniku Ureda državne uprave u Koprivničko-križevačkoj županiji zajedno s izvatkom iz zapisnika sa sjednice koji se odnosi na postupak donošenja općeg akta, u roku od 15 dana od dana donošenja.

Predsjednik Općinskog vijeća dužan je opći akt zajedno sa izvatkom iz zapisnika koji se odnosi na postupak donošenja općeg akta bez odgode dostaviti općinskom načelniku.

**Članak 108.**

 Odluke i drugi opći akti koje donosi Općinsko vijeće i akti općinskog načelnika objavljuju se u „Službenom glasniku Koprivničko-križevačke županije“.

 Odluke i opći akti stupaju na snagu najranije osmog dana od dana objave u „Službenom glasniku Koprivničko-križevačke županije“.

Iznimno, općim se aktom može iz osobito opravdanih razloga odrediti stupanje na snagu prvog dana od dana objave.

 O objavi akata općinskog načelnika i Općinskog vijeća, a koji nemaju karakter općih akata,

odlučuje općinski načelnik, odnosno Općinsko vijeće samim aktom.

**Članak 109.**

Opći akt ne može imati povratno djelovanje.

1. **JAVNOST RADA**

**Članak 110.**

Rad Općinskog vijeća, općinskog načelnika i Jedinstvenog upravnog odjela je javan.

 Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

**Članak 111.**

 Javnost rada Općinskog vijeća osigurava se:

* javnim održavanjem sjednica,
* izvještavanjem i napisima u tisku i drugim oblicima javnog priopćavanja,
* objavljivanjem općih akata i drugih akata u „Službenom glasniku Koprivničko-križevačke županije“ i na mrežnim stranicama Općine.

 Javnost rada općinskog načelnika osigurava se:

* izvještavanjem i napisima u tisku i drugim oblicima javnog priopćavanja,
* objavljivanjem općih akata i drugih akata u „Službenom glasniku Koprivničko-križevačke županije“ i na mrežnim stranicama Općine.

 Javnost rada Jedinstvenog upravnog odjela osigurava se izvještavanjem i napisima u tisku i drugim oblicima javnog priopćavanja.

1. **ANTIDISKRIMINACIJSKE ODREDBE**

**Članak 112.**

Kandidiranje za sve dužnosti ravnopravno je za oba spola.

Prilikom predlaganja, izbora i imenovanja u radna tijela Općine, kao i u druge pravne osobe s javnim ovlastima, mora se voditi računa o ravnomjernoj zastupljenosti oba spola.

1. **PRIJELAZNE I ZAVRŠNE ODREDBE**

**Članak 113.**

Prijedlog za promjenu Statuta može podnijeti jedna trećina članova Općinskog vijeća, općinski načelnik i Odbor za statut i poslovnik Općinskog vijeća.

 Prijedlog mora biti obrazložen i podnesen u pisanom obliku predsjedniku Općinskog vijeća.

 Općinsko vijeće, većinom glasova svih članova, odlučuje da li će pristupiti raspravi o predloženoj promjeni Statuta.

 Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Općinskog vijeća, prije isteka roka od šest mjeseci od dana zaključivanja rasprave o prijedlogu.

**Članak 114.**

 Do usklađenja općih akata kojima se uređuju pitanja iz samoupravnog djelokruga Općine na temelju posebnih zakona primjenjivat će se opći akti Općinskog vijeća u onim odredbama koje nisu u suprotnosti s odredbama zakona i Statuta.

U slučaju suprotnosti odredbi općih akata iz stavka 1. ovog članka primjenjuju se neposredno odredbe zakona i Statuta.

**Članak 115.**

Stupanjem na snagu ovog Statuta prestaje važiti Statut Općine Gornja Rijeka („Službeni glasnik Koprivničko-križevačke županije“ broj 9/09, 4/13. i 6/14).

**Članak 116.**

 Ovaj Statut stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE GORNJA RIJEKA**

KLASA: 012-03/18-01/01

URBROJ: 2137/25-18-2

Gornja Rijeka, 24. siječnja 2018.

 **PREDSJEDNICA:**

 Vesna Nemčić